Find de billigste benzinpriser i realtid – direkte fra selskaberne

I årevis har danske bilister måttet gætte sig frem, når de ville finde den billigste benzin. Enten ved at stole på uofficielle indberetninger eller forældede hjemmesider. Nu er der et nyt, dansk alternativ på banen, som vil gøre benzinpriserne mere gennemsigtige end nogensinde før.

Fra 1. januar 2026 er benzinselskaberne nemlig blevet forpligtet til at offentliggøre deres priser via åbne API’er. Det har åbnet døren for helt nye forbrugertjenester – og én af dem er sparbenzin.dk. Det er et alternativ til Google Maps, som Erhvervsministeriet har indgået aftale med, men som mildest talt er selektiv med, hvilke priser der dukker op på kortet.

Et projekt, der gik i gang før dataene fandtes

Bag sparbenzin.dk står udvikleren Emil Hein, som allerede i december 2025 begyndte arbejdet – længe før det var klart, om benzinselskabernes prisdata overhovedet ville blive tilgængelige i praksis. Det var et bevidst valg. For ifølge Emil er det et problem, hvis prisoplysning og sammenligning alene overlades til globale platforme som Google.

Skærmbillede fra sparbenzin.dk.

“Jeg synes sådan set det er en fejl at Google skal stå for at opgive og sammenligne priserne. Med et dedikeret site, kan man forhåbentligt gøre det langt mere brugervenligt og specialiseret,” skriver Emil Hein i en mail til iNPUT.

Priser direkte fra kilden – ikke brugerrapporter

Sparbenzin.dk adskiller sig fra tidligere løsninger ved ikke at basere sig på brugerrapporter eller manuelle indtastninger. I stedet hentes priserne direkte fra benzinselskabernes egne systemer via de nye API’er.

Det betyder, at priserne kommer fra kilden selv og behandles ensartet i baggrunden, selvom selskabernes datastrukturer er forskellige. For brugeren resulterer det i et simpelt overblik over nærliggende stationer – og et klart svar på, hvor det bedst kan betale sig at tanke lige nu.

Projektet findes både som website og som Android-app, så priserne kan tjekkes direkte fra mobilen uden omveje. En iPhone-app er derimod ikke på vej foreløbig.

Find de billigste benzinpriser i realtid – direkte fra selskaberne