Elbiler slipper væsentlig billigere fra bilferien

Sommerens kør selv-ferie bliver lidt dyrere for mange danskere i år. Men forskellen på benzin, diesel og el er efterhånden så stor, at drivlinjen kan mærkes direkte i feriebudgettet. FDM har regnet på prisen for en klassisk ferietur til blandt andet Gardasøen i Italien og Istrien i Kroatien. Og billedet er ret klart: Benzinbilen er dyrest, dieselbilen slipper lidt billigere, mens elbilen har fået et markant forspring.

Ifølge FDM vil en tur til Gardasøen koste omkring 2.700 kroner i benzin. Det er cirka 200 kroner mere end sidste sommer. For en dieselbil lyder regningen på omkring 2.300 kroner, hvilket er 400 kroner mere end i 2025. Elbilisten kan derimod se frem til en langt lavere udgift. På turen til Gardasøen kan besparelsen ifølge FDM være op mod 865 kroner sammenlignet med en benzinbil.

Brændstof er blevet dyrere – men panikken er overdreven

De højere priser skyldes blandt andet uroen omkring Hormuzstrædet, som har sendt benzin- og dieselpriserne op. Herhjemme nåede benzinprisen onsdag det højeste niveau i fire år. Alligevel mener FDM ikke, at man behøver aflyse sommerens bilferie.

Gardasøen, Italien t/r ca. 3.000 km | |
Drivmiddel | 2025 | 2026
Benzinbil (15 km/l) | 2.500 kr. | 2.720 kr.
Dieselbil (18 km/l) | 1.925 kr. | 2.300 kr.

Beregning: FDM

“Selvom mange oplever, at det er blevet markant dyrere at tanke bilen, skal man slå koldt vand i blodet, når det gælder sommerens ferie i bil. For som vores beregninger viser, er den samlede prisstigning ikke noget, som kan slå bunden ud af feriebudgettet,” siger forbrugerøkonom i FDM Ilyas Dogru.

Men der er stadig penge at hente, hvis man planlægger turen. Danmark og Holland ligger i den dyre ende med benzinpriser over 17 kroner literen, mens man i eksempelvis Slovenien kan slippe med omkring 12,40 kroner literen. I Italien ligger prisen ifølge FDM på cirka 14,40 kroner literen, mens Sverige er nede omkring 12,50 kroner.

“Vores beregninger tager udgangspunkt i de officielle listepriser rundt om i Europa. Det betyder ikke, at der ikke er lokal konkurrence. Så ser man sig for, og tanker i de billigste lande, er der mange penge at spare,” siger Ilyas Dogru.

Elbilen har fået ferie-fordel

For elbilejere er situationen en anden. Flere ladestandere, hårdere konkurrence og bedre abonnementer gør det billigere at køre langt på strøm end tidligere. Ifølge FDM kan man spare op mod 1.000 kroner på ferieturen ved at tegne et ladeabonnement hos en større operatør. Det kan især betale sig, hvis turen går langt sydpå, og bilen skal lynlades mange gange undervejs.

“Elbilister har alene det seneste år fået markant flere lademuligheder på ferieturen, og konkurrencen på lademarkedet er blevet hårdere,” siger Ilyas Dogru.

Gardasøen i elbil t/r ca. 3.000 km | | |
Udbyder | Samlet pris inkl. abonnement | Heraf abonnement | Kommentar
Ionity Power | 1.855 kr. | 89 kr. |
Elli Ionity Ultra | 1.856 kr. | 90 kr. | Giver billig adgang til IONITY, men vær obs på pris på andre udbyder
EnBw | 2.085 kr. | 89 kr. | EnBW er ubetinget størst i Tyskland, men tynd i Nordtyskland. App giver adgang til mange andre ladepunkter, men er dyrere udenfor Tyskland
Elli Premium | 2.155 kr. | 129 kr. | Dyrere abonnement men giver adgang til mange andre udbydere til fordelagtig pris
Tesla | 2.185 kr. | 85 kr. | Tidligere billigst, men priserne varierer efter lokation og tidspunkt. Vær obs på 800 V biler frarådes at lade hos Tesla
Elli Ionity Boost | 2.238 kr. | 45 kr. | De andre pakker er mere attraktive – vær obs på priser i Tyskland og Italien
EWE Go | 2.384 kr. | – | Attraktive priser gennem app – must have med i Tyskland.
Ad hoc | 2.938 kr. | – | Det kan betale sig med et abonnement

Beregning: FDM

Det betyder ikke, at elbilferien er helt uden benspænd. I højsæsonen kan der være pres på de mest populære ladestationer, særligt langs de store ferieruter gennem Tyskland og videre mod Sydeuropa. Derfor anbefaler FDM at have flere ladeapps klar og overveje alternativer til de mest oplagte lynladere.

Sådan gør du bilferien billigere

Uanset om bilen kører på benzin, diesel eller el, er der stadig lavthængende frugter. Sænk farten fra 130 til 110 km/t, og forbruget kan falde markant. Drop tagboksen, hvis du kan, og undgå tankstationer direkte ved motorvejen.

For elbilister gælder det især om at tjekke priserne på forhånd. Et abonnement hos eksempelvis Ionity kan være en god idé, men alternativer som Elli, EnBW og Tesla kan også være værd at have med i planlægningen.

Bilferien bliver ikke ruinøst dyrere i år. Men hvis man kører på strøm og planlægger sine ladestop fornuftigt, er der nu for alvor penge at spare på vejen mod syd.

Elbiler slipper væsentlig billigere fra bilferien